На основу члана 2. став 2. Закона о издавању доплатне поштанске марке („Службени гласник РС”, број 61/05) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18-др. закон),

Влада доноси

У Р Е Д Б У

О ИЗДАВАЊУ ДОПЛАТНЕ ПОШТАНСКЕ МАРКЕ

„НЕДЕЉА ЦРВЕНОГ КРСТА”

Члан 1.

На поштанске пошиљке у унутрашњем поштанском саобраћају, осим на пошиљке новина и часописа, плаћа се доплатна поштанска марка „НЕДЕЉА ЦРВЕНОГ КРСТА” од 8. до 15. маја 2024. године.

Марка из става 1. овог члана издаје се у тиражу од 750.000 комада, у апоену у висини од 10 динара.

Члан 2.

Средства од продате доплатне поштанске марке из члана 1. ове уредбе, Јавно предузеће „Пошта Србије”, Београд уплаћује дневно на рачун прописан за уплату средстава остварених продајом доплатне поштанске марке „НЕДЕЉА ЦРВЕНОГ КРСТА”.

Средства из става 1. овог члана намењују се Црвеном крсту Србије, Београд, Симина 19, а користиће се према програму који доноси корисник тих средстава, на који сагласност даје Влада.

Члан 3.

Начин издавања доплатне поштанске марке регулише се уговором између корисника доплатне поштанске марке и предузећа које обавља послове продаје доплатне поштанске марке у складу са законом.

Члан 4.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-3479/2024

У Београду, 25. априла 2024. године

В Л А Д А

|  |  |
| --- | --- |
|  | ПРВИ ПОТПРЕДСЕДНИК ВЛАДЕ |

Ивица Дачић,с.р.

О Б Р А З Л О Ж Е Њ Е

1. ПРАВНИ ОСНОВ ЗА ДОНОШЕЊЕ УРЕДБЕ

Правни основ за доношење ове уредбе садржан је у члану 2. став 2. Закона о издавању доплатне поштанске марке („Службени гласник РС”, број 61/05) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон).

Чланом 2. став 2. Закона о издавању доплатне поштанске марке, прописано је да ближу намену, корисника, начин издавања, тираж, висину апоена и временски период издавања доплатне марке утврђује Влада.

Чланом 42. став 1. Закона о Влади, прописано је да Влада уредбом подробније разрађује однос уређен законом, у складу са сврхом и циљем закона.

Одредбом члана 17. став 1. Закона о Влади, прописано је да Влада којој је престао мандат може вршити само текуће послове и не може предлагати Народној скупштини законе и друге опште акте нити доносити прописе, изузев ако је њихово доношење везано за законски рок или то налажу потребе државе, интереси одбране или природна, привредна или техничка несрећа.

Полазећи од чињенице да доношење овог акта налажу потребе државе, за реализацију Програма „Ефикасан одговор на несреће - јачање капацитета Црвеног крста и локалне заједнице за деловање у несрећама – 2024. године, сматра се да су испуњени услови из члана 17. став 1. Закона о Влади.

II. РАЗЛОЗИ ЗА ДОНОШЕЊЕ УРЕДБЕ

Министарство здравља покренуло је иницијативу, на предлог Црвеног крста Србије, да се у 2024. години издаје доплатна поштанска марка „НЕДЕЉА ЦРВЕНОГ КРСТА”, у циљу обезбеђења средстава за реализацију акције од ширег друштвеног значаја, односно за реализацију Програма: „Ефикасан одговор на несреће – јачање капацитета Црвеног крста и локалне заједнице за деловање у несрећама - 2024. година”.

Законом о Црвеном крсту Србије („Службени гласник РС”, број 107/05) уређено је да је Црвени крст Србије хуманитарна, независна, непрофитна добровољна организација која врши јавна овлашћења утврђена законом и обавља друге послове од јавног интереса у складу са одговарајућим прописима и при њиховом вршењу има положај организације која помаже надлежним државним органима у хуманитарној области.

Црвени крст Србије спроводи програме и активности који произилазе из задатака Међународног покрета, тј. развија солидарност међу људима и организује различите видове међусобне помоћи грађана, заступа Основне принципе Међународног покрета, доноси план за деловање у несрећама, спроводи програме помоћи деци, хендикепираним, старим и немоћним лицима, спроводи акције заштите животне околине и др.

Законом о Црвеном крсту Србије утврђено је да Црвени крст Србије сваке године у периоду од 8. до 15. маја, обележава посебну манифестацију „НЕДЕЉА ЦРВЕНОГ КРСТА”, када се у корист ове организације обавезно наплаћује, поред прописаних износа на цене карата за различите намене, и износ на сваку поштанску пошиљку у унутрашњем поштанском саобраћају (осим на пошиљке новина и часописа). У том смислу, Министарство здравља је доставило иницијативу да се у 2024. години издаје доплатна поштанска марка „НЕДЕЉА ЦРВЕНОГ КРСТА” у поменутом периоду, и да се средства прикупљена од продаје наведене доплатне поштанске марке користе за финансирање делатности Црвеног крста Србије за реализацију Програма: „Ефикасан одговор на несреће – јачање капацитета Црвеног крста и локалне заједнице за деловање у несрећама - 2024. година”, који је усвојио Управни одбор Црвеног крста Србије на седници од 13. јануара 2024. године.

Министарство финансија је у континуитету од 2016. до 2019. године припремало Уредбу о издавању доплатне поштанске марке „НЕДЕЉА ЦРВЕНОГ КРСТА” од чије продаје, у периоду од 8. до 15. маја, су се обезбеђивала средства за реализацију достављених Програма.

У условима ванредног стања у Републици Србији које је проглашено 15. марта 2020. године због пандемије корона вируса (COVID-19) и које је трајало до 7. маја 2020. године, није било могуће предузимање неопходних радњи ради реализовања ове марке у поменутом периоду. Из поменутих разлога Министарство финансија је припремило Уредбу о издавању доплатне поштанске марке „НЕДЕЉА ЦРВЕНОГ КРСТА” за период од 29. јуна до 5. јула 2020. године као и у периоду од 9. до 16. августа 2021. године.

Главни циљ Програма: „Ефикасан одговор на несреће – јачање капацитета Црвеног крста и локалне заједнице за деловање у несрећама - 2024. година” је одговор на потребе најугроженијег становништва погођеног несрећом или ванредном ситуацијом обезбеђивањем минимума неопходних артикала помоћи. Пружањем помоћи становништву погођеног несрећом или ванредном ситуацијом у прошлости Црвени крст Србије је, на основу најчешћих врста несрећа (поплаве, клизишта, земљотреси, екстремни метеоролошки услови), утврдио најхитније потребе у врстама и количинама артикала помоћи. Благовремена дистрибуција утврђених артикала помоћи доприноси ефикасном збрињавању најугроженијег становништва.

Програм има за циљ обучавање структура Црвеног крста Србије и локалне заједнице за одговор на несреће и пружање помоћи најугроженијем становништву погођеног несрећом или ванредном ситуацијом, као и пружања неопходне подршке службама и деловима интегрисаног система заштите и спасавања у Републици Србији.

Црвени крст Србије у протеклих неколико година развио је капацитете за хитан одговор на несреће до одређеног степена оперативности. С обзиром на чињеницу, да су се међународни донатори повукли са територије Србије, Црвени крст Србије у наредном периоду требало би да обезбеди неопходне артикле помоћи најугроженијем становништву погођеног несрећом или ванредном ситуацијом и подршке службама и деловима интегрисаног система заштите и спасавања у Републици Србији.

На основу искустава у хитном одговору на несреће у протеклим годинама, Црвени крст Србије има потребе да обезбеди артикле за пружање помоћи најугроженијим категоријама лица погођених несрећама, као и да опремањем и обучавањем својих тимова у локалним организацијама и националних тимова пружи неопходну подршку службама, које обављају послове спасавања људских живота, нарочито у случају несреће са великим бројем лица и породица којима је хитно потребно збрињавање.

Предлаже се да се доплатна поштанска марка „НЕДЕЉА ЦРВЕНОГ КРСТА” издаје у тиражу од 750.000 комада што би при висини апоена од 10 динара, и реализацијом укупног тиража омогућило остварење бруто прихода од 7.500.000 динара.

На Програм коришћења средстава који доноси корисник средстава, сагласност даје Влада.

III. РЕШЕЊА КОЈА СЕ ПРЕДЛАЖУ УРЕДБОМ

У члану 1. ове уредбе предвиђа се да се плаћа доплатна поштанска марка „НЕДЕЉА ЦРВЕНОГ КРСТА”, у периоду од 8. до 15. маја 2023. године, и то у тиражу од 750.000 комада, у апоену у висини од 20,83% од износа номиналне вредности поштанске марке за писма тежине до 20 грама (која износи 48 динара), односно 10 динара.

У члану 2. ове уредбе предвиђено је да средства од продате доплатне поштанске марке, Јавно предузеће „Пошта Србије”, Београд, уплаћује дневно на рачун прописан за уплату средстава остварених продајом доплатне поштанске марке „НЕДЕЉА ЦРВЕНОГ КРСТА”.

Средства по основу продате доплатне поштанске марке „НЕДЕЉА ЦРВЕНОГ КРСТА” намењују се Црвеном крсту Србије, као кориснику средстава.

Остварена средства по основу продате доплатне поштанске марке користиће се према програму који доноси корисник тих средстава, на који сагласност даје Влада.

У члану 3. ове уредбе предвиђено је да се начин издавања доплатне поштанске марке регулише уговором између корисника доплатне поштанске марке и предузећа које обавља послове продаје доплатне поштанске марке у складу са законом.

У члану 4. предвиђено је ступање на снагу ове уредбе.

IV. РАЗЛОЗИ ЗА СТУПАЊЕ НА СНАГУ УРЕДБЕ ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”

Предлаже се да ова уредба ступа на снагу наредног дана од дана објављивања у „Службеном гласнику Републике Србије” из разлога што је неопходно да се предузму одговарајуће претходне активности, односно штампање и дистрибуција предметне доплатне поштанске марке, како би се обезбедило да реализација, односно издавања исте отпочне у року предвиђеном овом уредбом.

V. СРЕДСТВА ПОТРЕБНА ЗА СПРОВОЂЕЊЕ УРЕДБЕ

Средства за спровођење ове уредбе планирана су Законом о буџету Републике Србије за 2024. годину („Службени гласник РС”, број 92/23), у оквиру Раздела 27 - Министарство здравља, Глава 27.0 - Министарство здравља, Програм 1803 - Развој квалитета и доступности здравствене заштите, Функција 760 - Здравство некласификовано на другом месту, Програмска активност 0009 - Јавна овлашћења поверена Црвеном крсту Србије, Економска класификација 481 - Дотације невладиним организацијама, у висини од 7.500.000 динара.